Úrad vlády SR						 Na rokovanie vlády SR
Sekcia hospodárskej politiky					 dňa 31.10.2001
									 k číslu: 7188/2001
									 k bodu: 12

Stanovisko

k Návrhu zakladateľských dokumentov pre založenie obchodnej spoločnosti
Železničná spoločnosť, a.s.

I.

	Materiál predkladá minister dopravy, pôšt a telekomunikácií na základe zákona NR SR č. 259/2001 Z.z. Obsahuje návrh uznesenia vlády, dôvodovú správu, návrh materiálu, výsledky pripomienkového konania a komuniké.

	Zakladateľská listina Železničnej spoločnosti, a.s. (ŽS) obsahuje všetky činnosti, ktoré doteraz vykonávali Železnice Slovenskej republiky (ŽSR) s výnimkou prevádzkovania celoštátnej železničnej dráhy – dopravnej cesty. Pre novú ŽS sa z majetku ŽSR  vyčlení majetok účtovne oddelených organizačných zložiek železníc. Predmetom vkladu nebude železničná dopravná cesta, ani prekladiská v Čiernej nad Tisou a v Maťovciach so súvisiacicou infraštruktúrou a neupotrebiteľný majetok jednotlivých divízií. Základné imanie ŽS bude rozdelené na akcie, ktoré budú mať zaknihovanú podobu a nebudú verejne obchodovateľné.

	Stanovy spoločnosti upravujú postavenie orgánov spoločnosti (valné zhromaždenie, predstavenstvo, dozorná rada a generálny riaditeľ),  zverujú valnému zhromaždeniu voľbu členov predstavenstva, jeho predsedu a ustanovujú, že predseda predstavenstva bude zároveň vykonávať aj funkciu generálneho riaditeľa spoločnosti.  Osobitne sa rieši kompetencia dozornej rady v oblasti nakladania s majetkom. Predchádzajúci súhlas dozornej rady sa vyžaduje na predaje majetku, vklady do podnikania iných osôb, zriadenie záložného práva, dlhodobé prenájmy majetku a na celú oblasť nakladania so zmenkami. Zámer ŽS, najmä v prvých rokoch posilniť vlastný kapitál, je premietnutý v stanovách do dividendovej politiky spoločnosti tým, že v rozdelení zisku (Čl. XVII) sa nepočíta s dividendou pre akcionára.

II.

	K predkladaným zakladateľským dokumentom sa vyjadrili MF SR, MSPNM SR a MS SR.

	Nebola akceptovaná pripomienka MF SR nakladanie so zmenkami viazať na súhlas MDPT SR a MF SR. Pripomienky neuplatnilo MSPNM SR, rovnako Ministerstvo spravodlivosti SR nevyjadrilo svoje právne stanovisko a k zakladateľským dokumentom	 nemalo pripomienky.

III.

	Návrh zakladateľských dokumentov Železničnej spoločnosti, a.s. prerokovala  Porada ekonomických ministrov vlády SR dňa 8.10.2001 a predložený návrh vzala na vedomie s pripomienkou doplniť rozdelenie záväzkov vyplývajúcich z úverových vzťahov Železníc SR a uviesť objem záväzkov, ktoré preberie novozakladaná Železničná spoločnosť, a.s., a odporučila vláde doplnený návrh schváliť. 

	Pripomienku PEM (ale i pripomienku MF SR: vyšpecifikovať dopad rozdelenia majetku ŽSR a založenia novej ŽS na hospodárenie ŽSR a tým aj na štátny rozpočet) rieši predkladateľ  oznámením (str. 3), že vzhľadom na prebiehajúce rokovania o rozsahu vkladu majetku do ŽS doplnujúca informácia o rozdelení majetku ŽSR a dopade založenia novej spoločnosti na hospodárenie ŽSR a tým aj na štátny rozpočet bude predložená  priamo na rokovanie vlády.

	Sme toho názoru, že pripomienky PEM a MF SR by mali byť riešené formou písomného dokumentu, ktorý by po prerokovaní s MF SR bol súčasťou prekladaného materiálu.

	Odporúčame preto vláde rozhodnúť o predloženom materiáli s prihliadnutím na vyššie uvedené pripomienky.

Bratislava 26.10.2001